Haukur Herbertsson , rekstrarstjóri hjá Mountaineers of Iceland , segir að sleðaferðum fyrirtækisins í gær hafi verið aflýst fyrir utan þá sem tíu leiðsögumenn fóru með 39 manns á Langjökul í gær . Undir eðlilegum kringumstæðum hefði ferðin ekki átt að taka lengri tíma en klukkutíma og korter . Afdrifarík mistök hafi verið gerð sem valdið hafi meiriháttar útkalli björgunarsveita og því að ferðalangarnir voru að frjósa í snjónum í átta klukkustundir . Haukur var fyrir svörum í Reykjavík síðdegis á Bylgjunni í dag . Hann þakkar björgunarsveitarfólki og viðbragðsaðilum auk starfsfólki Mountaineers áður en hann sneri sér að atburðarás gærdagsins . Afdrifarík mistök að stoppa í íshelli „ Til að rekja þetta þá aflýstum við öllum sleðaferðum í gær að undanskilinni þessari . Þetta var raunverulega samansafn hóps sem var að koma til okkar á breyttum jeppum . Meiningin var að fara áður en þetta veður sem við vissum á leiðinni var að skella á . Við fórum í ferðina í mjög góðu veðri . En sökum færðar þá tafðist ferðin mikið , fór líka örlítið of seint af stað . Að endingu tafðist hún það mikið að veður var farið að skella á . Þá grípum við til þess ráðs að reyna að koma fólkinu niður með öðrum leiðum , “ segir Haukur . Eftir nokkurn akstur á vélsleðunum á leiðinni til baka hafi verið ákveðið að stoppa og leita skjóls við vélsleðana . Einn reyndasti leiðsögumaðurinn hafi farið að sækja snjótroðara til að ferja fólkið niður í skála . Troðarinn hafi bilað og leiðsögumaðurinn setið einn fastur í troðaranum um tvo kílómetra frá hópnum . Viðtalið við Hauk á Bylgjunni má heyra í heild hér fyrir neðan . Einnig var rætt við Hauk í fréttum Stöðvar 2 í kvöld og það viðtal má sjá í spilaranum efst í fréttinni . „ Við vorum búin að kalla eftir aðstoð frá starfsfólki á Flúðum . Þegar því gengur erfiðlega að komast að sleðahópnum þá þurftum við að leita til björgunarsveita . “ Litið hafi út fyrir að auðvelt yrði að láta þessa einu vélsleðaferð ganga upp . Veðrið hafi verið fínt framan af degi og spár sem þeir miðuðu við ekki gert ráð fyrir hvassviðri fyrr en eftir klukkan þrjú . „ Við gerðum afdrifarík mistök með því að fara með hópinn í íshelli . Það gerði það að verkum að sökum færðar tók ferðin miklu lengri tíma en áætlað var . Undir eðlilegum kringustæðum hefði þessi ferð átt að taka klukkutíma og korter . “ Kölluðu of seint eftir björgunarsveitum Lagt var af stað í ferðina klukkan tíu mínútur í eitt í gær . „ Þær spár sem við fórum eftir þær gerðu ráð fyrir að upp úr klukkan þrjú myndi byrja að hvessa . Enda var það sem gekk eftir . Rétt fyrir fjögur var orðið bálhvasst . Björgunarsveitir voru hins vegar ekki kallaðar út fyrr en klukkan átta um kvöldið . „ Það eru kannski önnur mistök sem við gerum . Við köllum þær svolítið seint út , “ segir Haukur . Það hafi ekki verið gert fyrr en engin önnur lausn var möguleg . Mountaineers hafi náð að koma bílum til fólksins um níuleytið um kvöldið og það hafi svo beðið í þéttskipuðum bílum í fjóra tíma þar til björgunarsveitarfólk náði til þeirra um klukkan eitt um nóttina . Ferðaþjónustufyrirtækið var dæmt til að greiða áströlskum hjónum skaða - og miskabætur vegna þess að fólkið týndist í vélsleðaferð á Langjökli í ársbyrjun 2017 . Aðspurður um eftirmála af þessu slysi segist Haukur ekki hafa neinar upplýsingar um það og geti því ekki tjáð sig . Áttu að aflýsa öllum ferðum „ Í fyrsta lagi þá hefði átt að aflýsa þessari ferð í íshellinn . Vitandi hvernig gærdagurinn gekk þá að sjálfsögðu hefðum við átt að aflýsa öllum ferðum þarna á svæðinu . Raunverulega ástæðan að við þurftum að leita til viðbragðsaðila var að þau tæki sem við höfðum til reiðu til að bjarga fólkinu biluðu . Þetta var raunverulega engin önnur lausn á þessum tímapunkti . “ Rætt hafi verið við hluta af starfsfólki Mountaineers en sumir séu enn sofandi . Stjórnstöðin í Reykjavík hafi verið í samskiptum við þá í gegnum Tetrastöðvar á meðan öllu stóð . Björgunarsveitarmenn aðstoða börn út úr bílnum við Malarhöfða við komuna til Reykjavíkur í dag . Vísir / Vilhelm „ Leiðsögumenn eru með tetrastöðvar . Stjórnstöðin í Reykjavík hélt þeim upplýstum og voru í reglulegum samskiptum og tókst að róa þá . “ Ferðamennirnir hafa lýst því að hafa verið hræddir um sig og sína meðan á öllu stóð . Haukur telur leiðsögumennina sömuleiðis hafa verið skelkaða . Tekur á taugarnar þegar björgunartækið bilar „ Auðvitað tekur á taugarnar að heyra af bilun tækis sem þú hélst að var alveg að koma . Þeim hefur örugglega ekki liðið vel með þetta í gær . “ Hann segir engan einn lærdóm að draga af þessu máli . „ Ekki beint en auðvitað munum við draga lærdóm af þessu eins og öllum atvikum sem við lendum í . Þetta eru ævintýraferðir og það er viss áhætta fólgin í að ferðast upp á hálendi . “ Framhaldið sé á þennan veg : „ Við munum fara yfir allar okkar öryggisáætlanir , við munum fara yfir alla okkar verkferla , við munum funda með starfsfólkinu , við munum gera allt til að fyrirbyggja þetta í framtíðinni . Við heyrum í fólkinu sem var með okkur í ferðinni og athugum hvort það sé nokkuð sem við getum gert til að aðstoða það . “ Skarphéðinn Berg Steinarsson hjá Ferðamálastofu ræddi við Reykjavík síðdegis í dag en hann segir starfsleyfi Mountaineers of Iceland til skoðunar . Björgunarsveitarmaður sem var hluti af fjölmennu útkalli á Langjökul í nótt þar sem 39 ferðamenn lentu í háska í vélsleðaferð á vegum Mountaineers Iceland undrast að farið hafi verið í ferðina í ljósi slæmrar veðurspár . Aðstæður hafi verið mjög krefjandi enda veðrið alveg snarbrjálað . Ólína Þorvarðardóttir , fyrrverandi þingkona og fræðimaður , var á meðal björgunarsveitarfólks sem sinnti þeim 39 sem komust í háska undir Langjökli í gær og nótt . Sárast finni hún til með börnunum sem sannarlega hafi óttast um líf sitt enda rík ástæða til . Reyndur leiðsögumaður segir það vekja mann til umhugsunar hve tregar ferðaskrifstofur séu til að hætta við ferðir þrátt fyrir slæmt veður og aðstæður .